สภานิติบัญญัติแห่งชาติ มีมติเอกฉันท์เห็นชอบร่างแก้ไขเพิ่มเติมพระราชบัญญัติคณะสงฆ์ พ.ศ. 2505 ให้พระมหากษัตริย์แต่งตั้งกรรมการมหาเถรสมาคม
สภานิติบัญญัติแห่งชาติ มีมติเอกฉันท์เห็นชอบร่างพระราชบัญญัติคณะสงฆ์ (ฉบับที่ ..) พ.ศ. .... ที่คณะรัฐมนตรีเป็นผู้เสนอให้พระมหากษัตริย์แต่งตั้งกรรมการมหาเถรสมาคมและเพื่อให้กรรมการมหาเถรสมาคมสามารถปฏิบัติหน้าที่ปกครองคณะสงฆ์ได้อย่างเต็มที่

การประชุมสภานิติบัญญัติแห่งชาติ หรือ สนช. พิจารณาร่างพระราชบัญญัติคณะสงฆ์ (ฉบับที่ ..) พ.ศ. .... ตามที่คณะรัฐมนตรีเป็นผู้เสนอ โดยมีมติเอกฉันท์ด้วยคะแนน 217 เสียง เห็นชอบร่างพระราชบัญญัติดังกล่าว ซึ่งร่างพระราชบัญญัติดังกล่าวเป็นการแก้ไขเพิ่มเติมให้การแต่งตั้งกรรมการมหาเถรสมาคม หรือ มส. เป็นพระราชอำนาจของพระมหากษัตริย์ตามพระราชอัธยาศัย โดยให้สมเด็จพระสังฆราชเป็นประธานกรรมการมหาเถรสมาคมโดยตำแหน่ง และมีกรรมการอื่นไม่เกิน 20 รูป ซึ่งพระมหากษัตริย์แต่งตั้งจากสมเด็จพระราชาคณะ/ พระราชาคณะ หรือพระภิกษุ ซึ่งมีพรรษาอันสมควรและมีจริยวัตรในพระธรรมวินัยเหมาะสม ทั้งนี้ นายวิษณุ เครืองาม รองนายกรัฐมนตรี ชี้แจงว่า การเสนอร่างพระราชบัญญัติแก้ไขเพิ่มเติมครั้งนี้ เกิดจากปัญหาที่กรรมการมหาเถรสมาคมไม่สามารถปฏิบัติหน้าที่ปกครองคณะสงฆ์ได้อย่างเต็มที่ เนื่องจากเป็นกรรมการโดยตำแหน่งซึ่งมีอายุมาก หรือบางรูปมีอาการอาพาธและไม่สามารถเปลี่ยนแปลงการแต่งตั้งได้ เพราะยึดความเกรงใจตามลำดับอายุ นอกจากนี้ตามรัฐธรรมนูญและโบราณประเพณีกำหนดว่า พระมหากษัตริย์ดำรงไว้ซึ่งพระราชอำนาจใดการแต่งตั้งสถาปนาฐานันดรศักดิ์ด้วย ซึ่งยอมรับว่า การเสนอแก้ไขครั้งนี้จำเป็นต้องเร่งรีบ เนื่องจากอีก 2 เดือน กรรมการมหาเถรสมาคมชุดปัจจุบันจะหมดวาระลง เพื่อให้ทันต่อการแต่งตั้งกรรมการชุดใหม่ โดยการแต่งตั้งจะออกมาในรูปแบบพระบรมราชโองการตามพระบรมราชวินิจฉัยเช่นเดียวกับการแต่งตั้งองคมนตรี ยืนยันว่า นายกรัฐมนตรีไม่มีอำนาจเสนอแนะแต่มีหน้าที่รับสนองพระบรมราชโองการเท่านั้น

ขณะที่สมาชิก สนช. ต่างอภิปรายเห็นด้วยกับหลักการการแก้ไขดังกล่าว เพื่อให้เหมาะสมกับสถานการณ์ปัจจุบัน เนื่องจากปัจจุบันศาสนาเกิดวิกฤตกระทบต่อความศรัทธา ดังนั้นต้องมีการปรับตัวให้สอดคล้องกับพระราชประเพณีและสอดคล้องตามที่รัฐธรรมนูญกำหนด พร้อมเชื่อว่าการแก้ไขกฎหมายเพิ่มเติมกฎหมายครั้งนี้จะสามารถแก้ปัญหาต่างๆ ได้ตรงประเด็น